'नन्दादेवी' शब्द कार्त्तिकेयपुर के राजा ललितभूर (नवीं सदी) के पाण्डुकेश्वर ताम्रपत्रों में मिलता है अतः यह नाम अमरकोश में नहीं है। पुराणों के अनुसार नन्द गोप की जिस पुत्री को मथुरा के राजा कंस ने मार डाला, उसी को गोकुल के गोपों ने हिमालय और विन्ध्य पर्वत पर थाप दिया। बाद मे वहीं नन्दादेवी और विन्ध्यवासिनी के रूप् में प्रसिद्ध हुई। उत्तरकाशी त्रिशूल लेख से ज्ञात होता है कि सातवीं सदी तक पर्वतीय क्षेत्र में यह लोक विश्वास था कि मृतकों की आत्मायें 'सुमेरू' पर्वत पर चली जाती हैं। इसी परम्परा में 'सुरालय' अर्थात् देवताओं का निवास नाम प्रचलित रहा होगा। मेरू पर्वत को औषधियों का भण्डार माना जाता था। अमरसिंह ने अपनी पुस्तक में औषधियों पर विस्तार से चर्चा की है। उसने उदुम्बर (तिमुल) और इंगुदी (च्यूर) की भी औषधि वर्ग में रखा है।